**Nocturnă**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În nopțile cu Lună plină

Fără de legi obligatorii

Vreau visele ca să-mi devină

O țesătură de istorii.

Și nu că-mi aiurește cheful

Ori mintea trage înspre boală -

Din hat de beznă-mi strâng ghergheful

Să-mi fie cadru în urzeală.

O liniștire îmi dictează

Cu frazele preaînțelepte

Cum la o rază altă rază

S-adaug iar cu buchii drepte.

Aidoma tainei aztece

Stelele freamătă din gene

Când timpul numai trece rece

Trist ca cimpoaie scoțiene.

Eu strâng cuvinte pentru mâine

Uimit că-s încă-n vremi de-aceste

Voroave blânde și bătrâne,

Dar vii și proaspete-n poveste.

Crezând în ele cu blândețe

Că, prețuindu-le cu-ardoare,

M-or învăța o frumusețe

Cum s-o descopăr ca valoare.

Ca-n veacul sufletelor chele

Cu lirică formată-n minte

Să pot iar a citi cu stele

Ce-or fi lumină în cuvinte.

Pentru-a purta un basm în mână

Cu demnitate-mpărătească

Ca peste zile să-mi rămână

Și inimi alte să-l cunoască.

Iar noaptea asta plină-n Lună

Țesută-ntreagă-n amintire

Să-mi tot repete cum s-adună

Frumosul pentru fericire.

Victor Bragagiu